text: OL-guldvindere blev slagtet i Haderslev
  06 oktober 2016 kl. 20.52
  De danske håndboldpiger vandt torsdag aften med ti mål over de russiske guldvindere fra OL. 32-22 lød sejren på.
  Golden League-turneringen afvikles i TV SYDs område, og er en vigtigt del af forberedelserne til kvindernes europamesterskaber i december.
  Det danske hold fik den bedst tænkelige start, da det blev til storsejr på 32-22 i Haderslev Idrætscenter over Rusland.
  Der var aldrig tvivl om den danske sejr - undtagen i begyndelsen af kampen.
  Den nye danske anfører, Stine Jørgensen, gik forrest. Hun og medspillerne kunne gå til pause med en komfortabel føring på 15-10.
  Det eneste minus i første halvleg var, at Line Jørgensen landede forkert og måtte køres på hospitalet med stærke smerter i håndleddet.
  Publikum i Haderslev kunne glæde sig over fortsat dansk dominans i anden halvleg. Slutcifrene lød på storsejr 32-22.
  Fredag er der pause i turneringen. Lørdag spiller Danmark mod OL-sølvvinderne fra Frankrig. Det sker klokken 16.10 i Blue Water Dokken i Esbjerg. Endelig møder Danmark bronzevinderne fra Norge søndag klokken 16.10 i Forum Horsens.
  
  